Europos Parlamento Ir Tarybos Reglamentas (EB) Nr. 1991/2002
2002 m. spalio 8 d.
iš dalies keičiantis Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnio 1 dalį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 251 straipsnyje nustatytos tvarkos [3],
kadangi:
(1) Tarybos reglamentas (EB) Nr. 577/98 [4] išdėsto svarbiausias nuostatas, nurodančias, kaip atlikti darbo jėgos atrankinį tyrimą, skirtą pateikti palyginamą statistinę informaciją apie užimtumo ir nedarbo valstybėse narėse lygį, struktūrą bei tendencijas.
(2) 2001 m. sausio 19 d. Taryba patvirtino veiksmų planą dėl EPS statistinių reikalavimų, kurio vienas iš prioritetinių uždavinių visoms valstybėms narėms yra operatyviai vykdyti Reglamente (EB) Nr. 577/98 nurodytą nuolatinį darbo jėgos atrankinį tyrimą.
(3) Nuo Reglamento (EB) Nr. 577/98 įsigaliojimo dienos praėjo pakankamai daug laiko visoms valstybėms narėms imtis reikiamų priemonių minėtajam reglamentui įvykdyti ir atitinkamiems įsipareigojimams įgyvendinti. Tačiau ne visos valstybės narės ėmėsi pirmiau minėtų priemonių ir ne visos įvykdė įsipareigojimus. Todėl nukrypimui, leidžiančiam valstybėms narėms apsiriboti tik metiniu tyrimu turėtų būti nustatytos tam tikros laiko ribos.
(4) Priemonės, būtinos įgyvendinti Reglamentą (EB) Nr. 577/98, turėtų būti patvirtintos atsižvelgus į 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką [5].
(5) Todėl atitinkamai turėtų būti iš dalies pakeistas Reglamentas (EB) Nr. 577/98.
(6) Pagal pirmiau minėto sprendimo 3 straipsnį buvo konsultuojamasi su Tarybos sprendimu 89/382/EEB, Euratomas [6] įsteigtu Statistikos programų komitetu,
PRIĖMĖ ŠĮ REGLAMENTĄ:
1 straipsnis
Tarybos reglamentas (EB) Nr. 577/98 iš dalies keičiamas taip:
1. 1 straipsnio antroji pastraipa pakeičiama taip:
"Tiriama nuolat, o rezultatai pateikiami kas ketvirtį ir kasmet; tačiau pereinamuoju laikotarpiu, kuris tęsis iki 2002 metų pabaigos, nuolatinio tyrimo vykdyti negalinčios valstybės narės gali atlikti tik metinį tyrimą, kuris turi vykti pavasarį.
Taikant išlygą, pereinamasis laikotarpis gali būti pratęstas
a) iki 2003 m. Italijai;
b) iki 2004 m. Vokietijai, tačiau su sąlyga, kad Vokietija kas ketvirtį pateiks pagrindinės darbo jėgos atrankinio tyrimo pakaitinius įvertinius duomenis bei metinius vidutinius atitinkamos darbo jėgos grupės atrankinio tyrimo suvestinius duomenis."
2. 8 straipsnis pakeičiamas taip:
"8 straipsnis
Procedūra
1. Komisijai padeda pagal Tarybos sprendimo Nr. 89/382/EEB, Euratomas [7] 1 straipsnį įsteigtas Statistikos programų komitetas.
2. Kai daroma nuoroda į šią straipsnio dalį, taikomi Sprendimo 1999/468/EB [8] 5 ir 7 straipsniai, atsižvelgiant į jo 8 straipsnio nuostatas.
Sprendimo 1999/468/EB 5 straipsnio 6 dalyje nurodytas laikotarpis yra trys mėnesiai.
3. Komitetas patvirtina savo darbo tvarkos taisykles."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2002 m. spalio 8 d.